1.TAUST

Komisjonile 22. veebruaril 2016 saabunud kirjas taotles Slovakkia luba kohaldada meedet, millega tehakse erand käibemaksudirektiivi artiklist 193. Käibemaksudirektiivi artikli 395 lõike 2 kohaselt teatas komisjon 4. november 2016. aasta kirjaga Slovakkia taotlusest teistele liikmesriikidele. Komisjon teatas 7. novembri 2016. aasta kirjas Slovakkiale, et tal on olemas kogu vajalik teave taotluse hindamiseks.

Nõukogu 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi) (edaspidi „käibemaksudirektiiv“) artikli 395 kohaselt võib nõukogu komisjoni ettepaneku põhjal ühehäälselt anda igale liikmesriigile loa võtta erimeetmeid, et erandina kõnealuse direktiivi sätetest kohaldada lihtsustatud käibemaksu kogumise korda, hoida ära teatavat maksudest kõrvalehoidumist või maksustamise vältimist. Kuna kõnealuse menetlusega on ette nähtud erandid käibemaksu üldpõhimõtetest, peaks sellised otsused vastavalt Euroopa Kohtu varasematele otsustele olema proportsionaalsed ja piiratud ulatusega.

Käibemaksudirektiivi artikli 193 kohaselt vastutab maksuhaldurile käibemaksu tasumise eest kaubatarneid tegev maksukohustuslane. Slovakkia taotletud erandi eesmärk on muuta käibemaksu tasumise eest vastutavaks maksukohustuslane, kellele kaupu tarnitakse (nn pöördmaksustamine), üksnes teatavate toodete, nimelt lihatoodete, elusveiste, sigade ja kodulindude puhul. Slovakkia taotluses käsitletud kõnealused konkreetsed tooted on loetletud allpool punktis 3.

Slovakkia andmetel hoidub kõnealuses sektoris hulk äriühinguid maksudest kõrvale, jättes pärast toote müümist käibemaksu maksuhaldurile tasumata. Kõnealuste äriühingute klientidel, kui nad on mahaarvamisõigust omavad maksukohustuslased, on kehtiva arve esitamise korral endiselt õigus maksu maha arvata.

Seepärast tahaks Slovakkia kohaldada pöördmaksustamist, et hoida ära võimalik pettus, kuivõrd sissenõutava käibemaksu puudumise korral ei saaks potentsiaalne varifirma säilitada oma kliendilt saadud käibemaksu. Maksukohustuslasest tarne saaja, kellel on täielik mahaarvamisõigus, deklareeriks käibemaksu ja arvaks selle maha ühes ja samas käibemaksudeklaratsioonis. Selle tagajärjel saaks vältida seda tüüpi pettuseid ja seega edasisi kahjumeid.

2.PÖÖRDMAKSUSTAMINE

Käibemaksudirektiivi artikli 193 kohaselt vastutab käibemaksu tasumise eest kaupu või teenuseid tarniv maksukohustuslane. Pöördmaksustamise eesmärk on kanda kõnealune kohustus üle maksukohustuslasele, kes tarne saab.

Varifirmade puhul hoiduvad kauplejad maksude tasumisest kõrvale, jättes pärast toote müümist käibemaksu maksuhaldurile tasumata. Kõige agressiivsematel maksudest kõrvalehoidumise juhtudel tarnitakse samu kaupu või teenuseid nn karussellskeemi kasutades (mis hõlmab liikmesriikide vahelist kaupade või teenustega kauplemist) mitu korda ilma maksuhaldurile käibemaksu tasumata. Kui nimetatud juhtudel määratakse isikule, kellele kaupu või teenuseid tarnitakse, kohustus käibemaks tasuda, on pöördmaksustamine eriti tõhus meede sellisel viisil maksudest kõrvalehoidumise võimaluse välistamiseks.

3.TAOTLUS

Slovakkia taotleb käibemaksudirektiivi artikli 395 kohaselt, et nõukogu lubaks komisjoni ettepaneku põhjal Slovakkial jätkata erimeetme võtmist, millega tehakse erand käibemaksudirektiivi artiklist 193, et kohaldada pöördmaksustamist järgmiste kaupade suhtes:

CN-kood Toode ex 0201 Värske või jahutatud veiseliha – ainult koduveiste liha ex 0202 Külmutatud veiseliha – ainult koduveiste liha ex 0203 Värske või jahutatud sealiha – ainult kodusigade liha ex 0207 Rubriigi 0105 kodulindude värske, jahutatud või külmutatud kodulinnuliha ja söödav rups – ainult kodulinnuliha ja söödav rups ex 0102 Elusveised – ainult koduelusveised ex 0103 Elussead – ainult koduelussead ex 0105 Eluskodulinnud, st kanad liigist Gallus domesticus, pardid, haned, kalkunid ja pärlkanad – ainult eluskodulinnud

4.KOMISJONI SEISUKOHT

Kui komisjon saab vastavalt artiklile 395 esitatud taotluse, peab ta kontrollima, et loa andmise põhitingimused oleksid täidetud, st kas kavandatud erimeede lihtsustab menetlust maksukohustuslaste ja/või maksuhalduri jaoks või kas kavandatud meetmega saab ära hoida teatavat liiki maksudest kõrvalehoidumist või maksustamise vältimist. Komisjon on selles kontekstis alati olnud valiv ja ettevaatlik, sest ta soovib tagada, et erandid ei kahjustaks üldise käibemaksusüsteemi toimimist ning oleksid piiratud ulatusega, vajalikud ja proportsionaalsed.

Igasugune osadena maksmise süsteemist tehtav erand saab olla ainult viimane hädaabinõu ja eriolukorras kohaldatav meede ning see peab pakkuma garantiisid seoses antud erandi vajalikkuse ja erakorralise laadiga.

Sellega seoses tuletatakse meelde, et komisjoni põhimõtteks on olnud, et pöördmaksustamise erandite kohaldamist kaalutakse üksnes juhul, kui kõnealused kaubad ei jõua lõpptarbijani, kui nõrk maksumaksja asendatakse usaldusväärsega ja kui puudub oht, et pettus kandub üle jaemüügitasandile või teistesse liikmesriikidesse, kes ei kasuta pöördmaksustamist.

Esiteks on komisjon seisukohal, et kõnealuste loetletud kaupade laadi tõttu peaks auditeerimine olema võimalik tavapäraste kontrolliviiside alusel ega vajaks pöördmaksustamise rakendamist. Sellega seoses viidatakse eelmisele, seakasvatust ja loomasöödatööstust käsitlevale taotlusele, milles käsitleti teatavaid käesoleva taotlusega hõlmatud tooteid (COM(2013) 148, 19.3.2013 (vastus Ungari taotlusele) (võrreldavad teatised on nt COM(2014) 229, 22.4.2014 („suhkur“, (Ungari)), COM(2014) 623, 10.10.2014 („vääriskivid“ (Eesti)).